b'\n_START_ARTICLE_\nJan Europa\n_START_SECTION_\nTraject\xc3\xb2ria editorial\n_START_PARAGRAPH_\nLa caiguda moderada de la pressi\xc3\xb3 de la censura despr\xc3\xa9s l\'arribada de la democr\xc3\xa0cia va permetre a Espanya publicar una s\xc3\xa8rie d\'hist\xc3\xb2ries amb una altra mentalitat nascuda de conviccions diferents a les oficials del govern. La s\xc3\xa8rie va apar\xc3\xa8ixer a Mortadelo, a DDT i despr\xc3\xa9s tamb\xc3\xa9 a Super Mortadelo i va ser publicada a Austr\xc3\xa0lia, Brasil, Fran\xc3\xa7a i Iugosl\xc3\xa0via. A Fran\xc3\xa7a es va anomenar Jan Lazare i es va emprar el nom alternatiu de Jan Europe a la versi\xc3\xb3 anglesa. Jan Europa va ser un dels primers c\xc3\xb2mics "realistes" que va formar part de les noves s\xc3\xa8ries de grafisme realista que Bruguera va encarregar llavors a dibuixants nous o de prestigi com Borrell, Buylla, Cuy\xc3\xa1s, o Adolfo Usero, el que va desencadenar un cert optimisme en la editorial. _NEWLINE_El personatge pulp que va ser creat per Edmond com un heroi immortal "lluitador per la pau" el 1966, a la d\xc3\xa8cada dels 70 va ser acceptat per a la seva publicaci\xc3\xb3 per Bruguera, per\xc3\xb2 no va arribar a tenir la seva pr\xc3\xb2pia revista sin\xc3\xb3 massa tard, apareixent les seves aventures com porcions inconcluses a diferents publicacions de Bruguera. _NEWLINE_Desgraciadament, la s\xc3\xa8rie es va publicar nom\xc3\xa9s dos anys. El seu dibuixant, Edmond treballava per a diverses companyies publicit\xc3\xa0ries espanyoles i estrangeres per mediaci\xc3\xb3 de les quals va publicar c\xc3\xb2mics per a editorials franceses i brit\xc3\xa0niques, que pagaven quatre vegades m\xc3\xa9s pel mateix treball que l\'espanyola Bruguera i s\'atenien a unes garanties art\xc3\xadstiques que no oferia l\'espanyola. Edmond era amo del seu personatge i dels seus dibuixos, a difer\xc3\xa8ncia d\'altres dibuixants de Bruguera i aquesta condici\xc3\xb3 de fer valer els seus drets va fer que l\'editorial pospos\xc3\xa9s la seva feina. A causa de la desfeta d\'editorial Bruguera i d\'haver quedat inconclusa i interrompuda en nombroses ocasions, l\'obra no \xc3\xa9s tan coneguda com altres d\'altres autors europeus._NEWLINE_En 1984, la mateixa Bruguera va comen\xc3\xa7ar a recopilar la s\xc3\xa8rie en format comic-books dins de la seva col\xc2\xb7lecci\xc3\xb3 C\xc3\xb3mics Bruguera, amb portades pintades pel mateix Edmond, per\xc3\xb2 nom\xc3\xa9s va produir 10 n\xc3\xbameros, amb el que va quedar inconclusa. Jan Europa va tornar a apar\xc3\xa8ixer, a m\xc3\xa9s, als n\xc3\xbameros 189 a 192 de "Mortadelo". El 1987 l\'editorial Bruguera es va enfonsar i part del material que tenia emmagatzemat es va saldar en liquidaci\xc3\xb3. En concret, diversos n\xc3\xbameros de la col\xc2\xb7lecci\xc3\xb3 Jan Europa que no van arribar a vendre en els quioscs van ser liquidats en promocions publicit\xc3\xa0ries d\'empreses com Yoplait, dedicades a la fabricaci\xc3\xb3 de iogurts i productes lactis. _NEWLINE_El 2009, Edicions Gl\xc3\xa9nat la va reeditar completa. L\'edici\xc3\xb3 de Gl\xc3\xa9nat es va fer sense color a partir de les planxes antigues i el material in\xc3\xa8dit aparegut en llocs insospitats. Va ser recopilat en tres toms, incloent noranta p\xc3\xa0gines in\xc3\xa8dites que mai s\'havien publicat.\n_START_SECTION_\nArgument\n_START_PARAGRAPH_\nJan Europa \xc3\xa9s una s\xc3\xa8rie que t\xc3\xa9 com a protagonista un heroi aventurer immortal a l\'estil europeu en una Espanya on existien massa coses prohibides encara i l\'oficialitat de la religi\xc3\xb3 cat\xc3\xb2lica situava fora de la moral dominant tot all\xc3\xb2 que es sort\xc3\xads del seu c\xc3\xa0non. _NEWLINE_Pensant en el format de revista popular de tapa tova (pulp) que comptava gestes d\'herois de l\'estil de soldats i bandolers, barrejant g\xc3\xa8neres de la ficci\xc3\xb3 com la ci\xc3\xa8ncia-ficci\xc3\xb3, la ficci\xc3\xb3 d\'horror, el suspens, l\'acci\xc3\xb3, el roman\xc3\xa7 i la fantasia en qu\xc3\xa8 intervenien diferents elements de car\xc3\xa0cter instintiu com la viol\xc3\xa8ncia, la lasc\xc3\xadvia i l\'erotisme, Editorial Bruguera crea diverses s\xc3\xa8ries, abastant de l\'edat antiga a la contempor\xc3\xa0nia. Jan Europa es pot emmarcar en una d\'aquestes edats a cobrir, en concret l\'edat contempor\xc3\xa0nia. La s\xc3\xa8rie recorda una mica a les nacionals d\'El Capit\xc3\xa1n Trueno, el Corsario de Hierro, o El Jabato en el paper central i la distribuci\xc3\xb3 dels personatges que l\'acompanyen i que, com aquests, Jan Europa \xc3\xa9s llan\xc3\xa7at, noble i valent, encara que a difer\xc3\xa8ncia d\'herois medievals, \xc3\xa9s molt m\xc3\xa9s culte i hum\xc3\xa0, amb valors propis del segle XX i la cultura pop dels 60-70. En el cas de Jan Europa, les difer\xc3\xa8ncies es deuen principalment a la pr\xc3\xb2pia iniciativa de l\'autor, ja que l\'editorial permetia el lliure desenvolupament mentre l\'obra fos acceptada pel p\xc3\xbablic o el censor. _NEWLINE_Jan Europa narra les fant\xc3\xa0stiques aventures del protagonista hom\xc3\xb2nim, que havia adquirit la immortalitat durant la primera guerra mundial. Un jove idealista abstemi i no fumador nascut a Cadaqu\xc3\xa9s se\'n va de voluntari a l\'ex\xc3\xa8rcit franc\xc3\xa8s, per lluitar pels aliats, morint al front de batalla. Ressuscita i un metge alemany que tot i estar en l\'ex\xc3\xa8rcit enemic forma part d\'una xarxa aliada, i l\'examina informant-li que \xc3\xa9s immortal i l\'ajuda a escapar a la zona aliada. \xc3\x89s un heroi aventurer amb vocaci\xc3\xb3 pacifista i unificadora amb l\'ideal progressista d\'Europa, com el seu mateix nom indicava. _NEWLINE_Es fa acompanyar per l\'anglesa Anna Campbell i l\'escoc\xc3\xa8s David McIntire, els que aporten tocs er\xc3\xb2tics i humor\xc3\xadstics a la hist\xc3\xb2ria. Els tres lluiten freq\xc3\xbcentment contra els Iniciados Negros ajudats pels venerables ancians anomenats Guardianes del Poder com a l\'organitzaci\xc3\xb3 mundial secreta dels Iniciats Negres del malvat Inc\xc3\xb3gnito i els seus sequa\xc3\xa7os s\xc3\xb3n bel\xc2\xb7licosos i sense \xc3\xa0nima. Les hist\xc3\xb2ries transcorren a Europa, \xc3\x80frica, Am\xc3\xa8rica Llatina i Espanya. A Espanya se situen a Barcelona, Girona i Tenerife entre d\'altres, i es poden recon\xc3\xa8ixer entre els dibuixos diversos edificis, esgl\xc3\xa9sies i localitats. _NEWLINE_La recent llibertat de premsa va desenvolupar en la societat espanyola la demanda de coneixement que passava per intentar saber i con\xc3\xa8ixer totes aquelles noves idees. Es va produir una gran difusi\xc3\xb3 de cultura popular a diaris revistes, r\xc3\xa0dio i els dos \xc3\xbanics mitjans de televisi\xc3\xb3 pels mites i fantasies, molts d\'ells de ci\xc3\xa8ncia-ficci\xc3\xb3 o paranormals. Aven\xc3\xa7os tecnol\xc3\xb2gics, hist\xc3\xb2ries com les del parapsic\xc3\xb2leg Jim\xc3\xa9nez de l\'Oso o l\'etn\xc3\xb2graf Michel Peissel: albiraments d\'OVNIs, civilitzacions perdudes (Tibet, Am\xc3\xa8rica precolombina, Atl\xc3\xa0ntida), societats humanes natives, clons, fen\xc3\xb2mens parapsicol\xc3\xb2gics... tot valia per tenir alguna nova cosa que explicar. Edmond es va inspirar en tot aix\xc3\xb2 i la cultura popular contempor\xc3\xa0nia per crear una hist\xc3\xb2ria culta, coherent, conscienciosa i detallista a l\'estil de la tradici\xc3\xb3 d\'obres europees com les francobelgues de Tint\xc3\xadn amb el dibuix realista propi del c\xc3\xb2mic franc\xc3\xa8s i brit\xc3\xa0nic per la necessitat de distracci\xc3\xb3 del p\xc3\xbablic juvenil espanyol. Per al seu relat, Edmond va aprofitar la hist\xc3\xb2ria universal de la lluita entre el b\xc3\xa9 i el mal, entre la llibertat i una casta de privilegiats que intenten dominar el m\xc3\xb3n en el seu profit.\n_START_SECTION_\nEstil\n_START_PARAGRAPH_\nPel cr\xc3\xadtic Miquel Esteba, Jan Europa destaca per la seva qualitat gr\xc3\xa0fica, amb acolorit a aquarel\xc2\xb7la incl\xc3\xb2s, tot i la ocasional confusi\xc3\xb3 dels seus guions i repetici\xc3\xb3 de postures dels seus personatges._NEWLINE_Jan Europa t\xc3\xa9 un dibuix cuidat que va ser realitzat per Edmond de motu propri, ja que l\'editorial no s\'ho havia demanat. Pr\xc3\xb2dig en detalls i reflex d\'un ingent treball de documentaci\xc3\xb3. El seu dibuix de la figura humana no \xc3\xa9s tan estilitzat com en altres autors de la seva \xc3\xa8poca, i queda palesa la bellesa f\xc3\xadsica de les seves figures presa del natural. S\xc3\xb3n molts els detalls que ofereix el dibuix de Jan Europa que no eren norma a l\'Editorial Bruguera ni en altres editorials del c\xc3\xb2mic radicades a Espanya en aquell temps. Edmond dibuixava a partir d\'esbossos que prenia del natural d\'edificis, animals, persones, monuments, paisatges, vaixells o ports o fotos dels mateixos. Aix\xc3\xad mateix va emprar acabats a tinta negra i tons d\'aquarel\xc2\xb7la clars, lleugers i lluminosos o ombr\xc3\xadvols i de colors foscos per pintar de forma adequada l\'ambient que descrivia. No obstant aix\xc3\xb2, la descurada publicaci\xc3\xb3 duta a terme per l\'editorial, amb els n\xc3\xbameros desordenats, la interrupci\xc3\xb3 freq\xc3\xbcent de la seva publicaci\xc3\xb3 i la supressi\xc3\xb3 dels colors o editats a un sol color per estalviar costs no va permetre la seva consolidaci\xc3\xb3 ni apreciar molts dels detalls. El color apareixia per decisi\xc3\xb3 personal d\'Edmond. No ho van pagar mai, per\xc3\xb2 va voler que l\'obra sort\xc3\xads b\xc3\xa9 i va posar el color ell mateix. Va ser el primer dibuixant al que se li van retornar les p\xc3\xa0gines de la seva obra perqu\xc3\xa8 ho va posar com a norma. A l\'estar destinada a un p\xc3\xbablic juvenil europeu les parts del gui\xc3\xb3 m\xc3\xa9s er\xc3\xb2tiques o expl\xc3\xadcites van quedar in\xc3\xa8dites, i els dibuixos m\xc3\xa9s \xc3\xadntims o que mostraven les postures m\xc3\xa9s sensuals es van eliminar o es van modificar en la publicaci\xc3\xb3 de Bruguera. La s\xc3\xa8rie es va emprar per omplir p\xc3\xa0gines en n\xc3\xbameros de forma precipitada i els errors de redacci\xc3\xb3, les duplicacions d\'unes p\xc3\xa0gines i falta d\'altres, va impedir la comprensi\xc3\xb3 del relat que va quedar definitivament inconcl\xc3\xbas quan faltava prop d\'un tercera part per finalitzar-lo.'